Izizalwane zeZimbabwe Ziyalulandela Kakhulu Ukhetho LweMelika
“Ukhetho lwe Melika luqakatheke kakhulu empilweni yabantu beZimbabwe lasemhlabeni wonke jikelele. Lilizwe elilamandla elincedisa kwezomnotho kanti ke nxa ulobudlelwano obuhle lalo impilo ijayele ukuba nhle nxa ungela budlelwano labo ijayele ukuba mbi, ibenzima ebantwini bakulelo lizwe."
BULAWAYO — Abanye abantu kwele Zimbabwe bathi bayalulandela kakhulu ukhetho lweMelika lobanje kukhanya engani kalusoze luguqule impilo kazulu. Bakhona abancoma indlela ukhetho lweMelika olulungiselelwa ngayo kubekhona njalo abanye abakuchothozayo besithi kuyaxokozela okumangalisayo kukhetho lolu. UMnu. Effort Ncube, olandela ezombangazwe, uthi luqakathekile ukhetho lweMelika. “Ukhetho lwe Melika luqakatheke kakhulu empilweni yabantu beZimbabwe lasemhlabeni wonke jikelele. Lilizwe elilamandla elincedisa kwezomnotho kanti ke nxa ulobudlelwano obuhle lalo impilo ijayele ukuba nhle nxa ungela budlelwano labo ijayele ukuba mbi, ibenzima ebantwini bakulelo lizwe. Kodwa nxa singadlulisela kwaba seMelika sibukele kuyadonselwana ngendlela esingazange sayibona phambilini kodwa asithembeni ukuthi kuzaphuma okuqondileyo kuhlonitshwe okuyabe kuyisinqumo sabantu kungakhathalekile ukuthi kuqonde ngaphi.” UMnu. Mbuso Fuzwayo, owenhlanganiso yeIbhetshu Likazulu, uthakazelela ukuthi amabandla aphikisayo akhankasa emphakathini njengebandla elibusayo. “Sibona inhlangothi ezincintisayo zonke bezikhankasa ngokufanayo kungela oncidezela omunye. Wonke umuntu ubekhuluma abona kungamnikeza usekelo okungafani lesikubonayo kusenzakala lapha ekhaya ukubana abaphikisayo bayavalelwa imihlangano kuyatshaywa ksetshenziswa ingatsha zikahulumende ukuncindezela. Sibona lomongameli ekhonona ukuthi engadliwa uzakuya emthethwandaba lapha okungumehluko ngoba umthethwandaba uyabe uphethwe ngobusayo.” UMnu. Believe Gaule, owebandla leZANU PF, uthi umkhuhlane weCOVID-19 ungamlahla phansi uMongameli Donald Trump. “Engikukhangeleyo yikuthi besengikubonile ukuthi abantu bebengasamfuni wehlulekile ukubamba indaba eyeCOVID-19. Yenze abantu bacina bambona eyisehluleki. So, ngibona engani abantu bafuna utshintsho. Nxa sikhangela singaphandle sesibona ukuthi kuncedisile ukuthi uBiden akhanye engumuntu ongatholanga abangamphikisa kube lula kakhulu ukuthi anganqoba kukhetho lolu.” UMnu. Felix Mafa, umsekeli wesikhulumeli sebandla leMovement for Democratic Change ekhokhelwa nguMnu. Nelson Chamisa, uthi ukuphumelela kokhetho kusezandleni zabantu bakwele Melika. “Ama elections eAmerica azaba yisiboniso ukuthi amazwe onke bawahambisa njani. Khathesi sibona engani iAmerica silahleka ngoba bengafuni abantu abamnyama singazi ukuthi sekusiba yiRussia yini ngakho yikho sisithi sebelahleka. Thina sifuna ukuthi konke okwenzakalayo kube semthethweni kungabi lobandlululo. Abantu bakhethe abakufunayo.” Bakhona abanye abathi ukhetho lolu kalusoze luguqule lutho eZimbabwe. Omunye wabalombono lo nguMnu. Everton Nyoni, ohlala koBulawayo. “Nxa sikhangele indaba zokhetho lezi ngibona engani akutsho okukhulu ngamanye amazwe. Amanye amazwe angabe ekhangelele ukuthi mhlawumbe kube lalo umongameli kodwa siyakwazi ukuthi okuvele kuhlose yiAmerica kuyafanana, ngoba singakhangela ukuthi wonke umongameli ongenayo ulezakhe izimpi ayabe ezazikhwezela. Okufana lokuthi injongo yeMelika ihlala ivele ifana akula kuthi kungene wuphi umongameli sekuzaba lenguquko. Inguquko ibakhona kibo phakathi empilweni zabantu beMelika kodwa-ke kwamanye amazwe akula lutho ngoba imithetho yeMelika ayitshintshi loba kungaze kungene umongameli omutsha.” Umhlaba wonke jikelele umelele ukubona okuzaphuma kukhetho lolu.